पवित्र आत्मा का हमारे बीच आना एक साथ हमारे हृदयों को प्रार्थना में, उनकी ओर उन्मुख करने की मांग करता है। समुदाय द्वारा शांतिमय प्रार्थना करने के उपरान्त धर्माध्यक्ष अपना हाथ दीक्षार्थियों के ऊपर रखते हुए ईश्वर से निवदेन करते हैं कि वे उनके ऊपर अपनी कृपा बरसाये। संत पापा फ्राँसिस ने कहा कि केवल एक पवित्र आत्मा है (1कुरि.12.4) लेकिन हमारे ऊपर उतरने के द्वारा वे हमें अपनी विभिन्न कृपा रूपी धनों से भर देते हैं। “किसी को आत्मा द्वारा प्रज्ञा के शब्द मिलते हैं किसी को उसी आत्मा द्वारा ज्ञान के शब्द मिलते हैं, और किसी को उसी आत्मा द्वारा विश्वास मिलता है। वही आत्मा किसी को रोगियों को चंगा करने का, किसी को चमत्कार दिखाने का, किसी को भविष्यवाणी करने का, किसी को आत्मा की परख करने का, किसी को भाषाएँ बोलने का और किसी को भाषाओं की व्याख्या करने का वरदान देता है।” नबी इसायस के अनुसार पवित्र आत्मा हमें ईश्वर के प्रेरितिक कार्यों को पूरा करने हेतु अपने सात गुणों से विभूषित करते हैं।(इसा.11.2) संत पौलुस भी पवित्र आत्मा के इन वरदानों की चर्चा करते हैं, “प्रेम, आनंन्द, शांति, सहनशीलता, मिलनसारी, दयालुता, ईमानदारी, सौम्यता और संयम” (गला.5.22)। आत्मा द्वारा ईश्वर हममें इन वरदानों से भरता और कलीसिया को धनी बनाता है। वे अनेकता के रचियता हैं लेकिन इसके साथ ही हम उन्हें एकता के जनक स्वरूप पाते हैं।